b"\n_START_ARTICLE_\nMart\xc3\xad Torras Mayneris\n_START_SECTION_\nTraject\xc3\xb2ria professional [cal\xc2\xa0citaci\xc3\xb3]\n_START_PARAGRAPH_\nDespr\xc3\xa9s de llicenciar-se en Belles Arts a l'especialitat de dibuix, l'any 1998 va iniciar la seva traject\xc3\xb2ria teatral com a escen\xc3\xb2graf, actor i pallasso professional, creant amb Jordi Gilabert la companyia de teatre per a tots els p\xc3\xbablics, Clownx teatre, amb la que va estrenar tres espectacles de creaci\xc3\xb3: Ot, el Quixot (1998), Comix (2000) i Willy (2002). Posteriorment es va decantar cap a la direcci\xc3\xb3 esc\xc3\xa8nica per tal d'explorar noves vies de creaci\xc3\xb3 esc\xc3\xa8nica i el 2009 va llicenciar-se en Direcci\xc3\xb3 i Dramat\xc3\xbargia a l'Institut del teatre. _NEWLINE_Ha treballat i creat espectacles amb diferents artistes i companyies de teatre i circ, com Divinas (Premi Unnim 2012 al millor espectacle per Enchant\xc3\xa9) , Le Croupier, La Mandona,  The Feliuettes, Monti & cia  o dirigint la posada en escena i col\xc2\xb7laborant amb grups musicals com Love of Lesbian, els Catarres, La Pegatina, Blaumut, el Diluvi o Marc Parrot, entre d'altres.Tamb\xc3\xa9 ha estat ajudant de direcci\xc3\xb3 de directors com Agust\xc3\xad Villaronga, Josep Maria Pou, Magda Puyo, Ramon Sim\xc3\xb3, Miquel G\xc3\xb3rriz, Marc Mart\xc3\xadnez, Jordi Prat i Coll, Pau Mir\xc3\xb3, Joan Anton Rechi i ha estrenat textos de Fernando Trias de Bes, David Harrower, Paula Vogel, Marilia Samper, Marc Artigau i Josep Maria Mir\xc3\xb3._NEWLINE_L'any 2014 crea l'espectacle Rhum i funda la companyia Rhum & cia, a partir de l'homenatge p\xc3\xb2stum que li va voler fer al pallasso Monti, amb qui estava creant un espectacle. Despr\xc3\xa9s de l'\xc3\xa8xit de Rhum (Premi Zirkolika 2014 al millor espectacle de pallassos) i del segon espectacle creat amb la mateixa companyia, Rh\xc3\xbcmia (Gran Premi BBVA 2016 al millor espectacle de circ), decideix dedicar les seves energies en nous col\xc2\xb7lectius i nous projectes.   _NEWLINE_Torras est\xc3\xa0 molt influ\xc3\xaft pels espectacles multidisciplinars, i les seves direccions esc\xc3\xa8niques han anat incorporant elements com la m\xc3\xbasica en directe, la dansa contempor\xc3\xa0nia, els n\xc3\xbameros de circ, la pintura en directe, en un llenguatge que es caracteritza pel dinamisme constant i la multiplicitat d'impactes visuals i sonors."